**Zápisnica**

**zo zasadnutia Obecného zastupiteľstva**

**konaného dňa 20. júna 2012**

Zasadnutie otvorila a prítomných privítala p. starostka.

Navrhla program rokovania:

1./ Voľba návrhovej komisie, určenie zapisovateľky a overovateľov zápisnice

2./ Kontrola plnenia Uznesení OZ zo dňa 23.05.2012

3./ Prenájom chaty Fišiarka

4./ Záverečný účet obce 2011

5./ Návrh plánu práce kontrolnej činnosti hlavnej kontrolórky na druhý polrok 2012

6./ Návrh zmluvy o združení finančných prostriedkov MAS HL Liptovská Porúbka

7./ Predĺženie splatnosti úveru na MK za Váhom

8./ Prevádzka káblovej televízie

9./ Rôzne

10./ Diskusia

11./ Návrh UZNESENÍ OZ zo dňa 20.06.2012

12./ Záver

Poslanci OZ navrhnutý a doplnený program jednohlasne schválili.

1./ P. starostka určila:

\* overovateľov zápisnice: Mgr. Alica Fajmonová, p. Vlastimil Podsedník

\* zapisovateľku: p. Janu Kočtúchovú

Poslanci OZ na základe návrhu p. starostky zvolili návrhovú komisiu v zložení:

Ing. Milan Vlček, p. Ľuboš Čajnák a p. Lýdia Rúfusová

2./ p. starostka prečítala jednotlivé body Uznesení OZ zo dňa 23.05.2012 a informovala poslancov:

Uzn. 35/2012 – záujem o kúpu domu vo Veľkom Lome prejavil len p. Schneider, ktorého sme už informovali o podmienkach a cene za odpredaj. Zatiaľ sa neozval.

Uzn. 38/a – s p. Králikovou bola uzavretá zmluva o prenájme novinového stánku.

Uzn. 40 – prebytočný majetok – terénne auto Suzuki Samurai bolo odpredané za cenu 200,- €.

3./ Záujem o prenájom chaty Fišiarka prejavilo iba PZ Brtkovica. Poslanci OZ záujemcovi schválili prenájom s tým, že budú dodržané vopred dohodnuté podmienky prenájmu, pričom ročný nájom bude vo výške 150,- €.

4./ Hl. kontrolórka obce oboznámila poslancov OZ s odborným stanoviskom, ktoré vypracovala k záverečnému účtu za rok 2011. Ing. Ilavská sa následne vyjadrila k jednotlivým pripomienkam poslancov. Hl. kontrolórka odporučila poslancom OZ schváliť záverečný účet obce za rok 2011 s výhradami.

Poslanci OZ na základe odporučenia hl. kontrolórky schválili záverečný účet s výhradami.

5./ Hl. kontrolórka zhrnula poslancom OZ doterajšiu kontrolnú činnosť vykonanú v našej obci a predložila im návrh plánu práce kontrolnej činnosti na nasledujúce obdobie.

Poslanci OZ schválili Plán práce kontrolnej činnosti jednomyseľne a poverili hlavnú kontrolórku jej vykonaním v zmysle predloženého plánu práce.

6./ Na OcÚ bol doručený z kancelárie Miestnej akčnej skupiny Horný Liptov návrh zmluvy o združení finančných prostriedkov formou návratnej výpožičky v sume 650,- €, ktorú sa zaväzujú obci vrátiť najneskôr do 30.09.2013. Už sa aj informovali, či sme im prostriedky zaslali, ale boli upovedomení, že o tejto záležitosti musí rozhodnúť OZ.

Hl. kontrolórka – robili sme už projekt cez MAS?

p. starostka – ešte zatiaľ nie, chceli sme ísť do projektu na získanie dotácie na výstavbu multifunkčného ihriska, ale nakoľko obec momentálne nemá finančné prostriedky na spolufinancovanie tohto projektu, túto myšlienku sme zamietli.

Mgr. Fajmonová – je tu možnosť nesplatenia pôžičky?

p. starostka – ťažko povedať, programové obdobie MAS HL končí v roku 2013 s tým, že projekty budú dobiehať ešte do roku 2015.

p. Hutka – myslím, že do takejto pôžičky obec nemôže ísť vzhľadom na výdavky, ktoré obec ešte čakajú

Ing. Haluška – navrhujem nepodpísať túto zmluvu vzhľadom na finančnú situáciu obce

Poslanci OZ návrh zmluvy MAS HL o združení finančných prostriedkov neschválili.

7./ Čo sa týka preklenovacieho úveru, ktorý obec dostala na rekonštrukciu miestnej komunikácie, zostal nám nesplatený dlh vo výške 18.211,69 €. Obci sa podarilo vyjednať s bankou predĺženie splatnosti úveru do 25.06.2015 s tým, že mesačné splátky úveru budú realizované vždy k 25. dňu v mesiaci, a to počnúc dňom 28.06.2012, vždy vo výške 492,21 Eur.

Poslanci OZ schválili predĺženie splatnosti úveru do 25.06.2012 , mesačne vo výške 492,21 € jednomyseľne.

Zároveň schválili poskytnutie záruky vystavením vlastnej vista blankozmenky na rad banky za účelom zabezpečenia pohľadávky banky z úveru.

8./ Z firmy Tes media, s.r.o. Žilina nám doručili dňa 06.06. cenovú ponuku na prevádzkovanie káblovej televízie. Keďže potrebujeme cenové ponuky od viacerých prevádzkovateľov KT, oslovili sme ďalšie dve firmy. Momentálne čakáme na ich doručenie, preto otázka prevádzkovania káblovky bude presunutá a zaradená do programu na budúcom OZ.

9./ V bode „rôzne“:

- p. starostka – bola nám doručená žiadosť od majiteľov bytov v bytovom dome č. 463 na rekonštrukciu potrubia . Potrubie je vedené z kotolne v bytovke č. 59 zemou do bytovky č. 463. Nakoľko je potrubie staré, hrdzavé a bez izolácie, vznikajú veľké straty tepla. Náklady na ohrev TÚV sú dvojnásobne vyššie ako v bytovke č. 59, čo sa odzrkadľuje následne majiteľom bytov v každoročnom vyúčtovaní nájomného.  
Potrebujeme schváliť vypracovanie cenovej ponuky od firiem, ktoré by nám potrubie zrekonštruovali.

p. Hutka – kanál, v ktorom je potrubie, by sme mohli otvoriť svojpomocne

Poslanci OZ odporučili p. starostke osloviť dodávateľov na vypracovanie cenovej ponuky na rekonštrukciu potrubia pre bytový dom č. 463 z dôvodu havarijného stavu.

p. Pallová – bude sa meniť aj kotol?

p. starostka – nebude sa dať všetko naraz rekonštruovať, ale v prípade havárie bude možné na akútne obdobie pripojiť sa na kotol pre bytovku 59.

Mgr. Fajmonová – aj na našej bytovke za Váhom bola rozrátaná strata vody

p. starostka – problém bude pravdepodobne niekde v bytovke, skúsime zablombovať vodomery a potom sa uvidí, či sa osadí ešte kontrolný vodomer.

- dnes (20.júna) sa uskutočnilo výberové konanie na pozíciu asistenta terénneho sociálneho pracovníka, nakoľko asistentka, ktorú sme mali, požiadala o ukončenie pracovného pomeru. Na výberovom konaní sa v komisii zúčastnili PhDr. Desana Stromková za Partnerstvo sociálnej inklúzie, Mgr. Zuzana Profantová z UPSVaR Liptovský Mikuláš, za účasti pozorovateľov z Fondu sociálneho rozvoja Bratislava Mgr. René Mráz a Mgr. Beáta Švejdíková.

Na pozíciu asistenta TSP sa prihlásili 3 záujemcovia, s ktorými členovia výberovej komisie uskutočnili osobný pohovor spojený s preskúšaním praktickej zručnosti na PC.Výberová komisia rozhodla nasledovne:

Na pozíciu asistenta TSP bola vybraná Aneta Králiková a za náhradníka bola určená Margita Jacková.

- vzhľadom na blížiace sa podujatie Porúbčanský pltník, ktoré sa bude konať v sobotu 07. júla , p. starostka poprosila kultúrnu komisiu o zabezpečenie kultúrneho programu.

- na OcÚ bola doručená žiadosť od p. Pagáča o odkúpenie obecného pozemku pred rodinným domom č. 481, podľa geometrického plánu o celkovej výmere 93 m2.

Poslanci OZ zámer na odpredaj obecných pozemkov o výmere 93 m2 v zmysle predloženého GP, nachádzajúcich sa pri rodinnom dome č. 481 v k.ú. Liptovská Porúbka schválili jednomyseľne.

- p. starostka pripomenula poslancom OZ, že je potrebné schváliť termíny zasadnutí na 2. polrok, rovnako sa bude musieť OZ zísť aj v letných mesiacoch, v júli ohľadom káblovej televízie a v auguste pred podujatím Výstup na Slemä.

Poslanci OZ schválili predbežné termíny konania OZ na 2. polrok nasledovne:

8.8., 19.9., 17.10., 21.11., 12.12.

10./ V „diskusii“ vystúpili:

p. Pallová – most pri bytovke sa nebude opravovať?

p. starostka – cesty patria pod Správu ciest ŽSK, minulý rok len zaplátali cesty, ale nič viac neurobili

p. Pallová – a cesta popri Váhu? Z píly sa strašne práši

p. starostka – ohľadom tohto som sa stretla s p. primátorom, prisľúbil, že cesta sa tento rok bude opravovať. Takisto sme sa bavili ohľadom unimobuniek, ktoré sú na mieste vyhorenej ubytovne, primátor sa vyjadril, že ich povolili občanom, ktorí si vyrovnali všetky podlžnosti voči mestu.

Mgr. Fáberová – prosím poriadkovú komisiu, aby predvolala bratov Kuzmovcov z domu č.s. 293 a upozornila ich na skutočnosť, že ohrozujú občanov a ich zdravie, pretože rodiny z vyhorenej ubytovne, ktoré u nich bývajú, znečisťujú ulicu, vykonávajú na nej potrebu, a tým vážne ohrozujú zdravie ľudí v obci.

Mgr. Fajmonová – čo je s projektom, z ktorého malo byť financované podujatie Hurá prázdniny?

p. starostka – projekt nám ešte neschválili, nakoľko schvaľovanie projektov sa predĺžilo z dôvodu parlamentných volieb, takže ukončenie školského roka pre deti pod názvom Hurá prázdniny, ktoré bolo plánované na 30.06., bude preložené a spojené s podujatím Výstup na Slemä, kde doobedie bude okrem iného venované aj deťom.

p. Rúfusová – pracovníčky na aktivačných prácach sa sťažujú, že z potoka pri čistení vyberajú pohádzané detské plienky. Do obecného vysielania by sa malo dať upozornenie pre občanov, že je zákaz hádzania odpadu kdekoľvek, nielen do potoka

p. starostka – s nezamestnanými máme uzavreté dohody na menšie obecné služby, ktorí boli dopredu oboznámení s tým, že ich hlavnou náplňou je zabezpečenie čistoty verejných priestranstiev. Ťažko nám je hľadať vinníkov, keď nikto nechce na nikoho poukázať.

11./ Predseda návrhovej komisie, Ing. Milan Vlček, prečítal Návrh uznesení č. 41- 51/2012, ktoré poslanci jednomyseľne schválili.

Za uznesenie hlasovali: p. Ľuboš Čajnák, p. Lýdia Rúfusová, Ing. Dušan Haluška,   
p. Vlastimil Podsedník, Ing. Milan Vlček, p. Ladislav Hutka, Mgr. Alica Fajmonová

Proti uzneseniu hlasovali: 0

Zdržali sa hlasovania: 0

Neprítomný/í: p. Jozef Bartoš, PaedDr. Janka Šúleková

Zasadnutie ukončila a poďakovala prítomným za účasť p. starostka.